Komisijas paziņojums Eiropas Parlamentam un Padomei par Kopienas rīcības plānu dzīvnieku aizsardzībai un labturībai 2006.-2010. gadā {SEC(2006) 65} /* COM/2006/0013 galīgā redakcija */





[pic] | EIROPAS KOPIENU KOMISIJA | Briselē, 23.1.2006 COM(2006) 13 galīgā redakcija KOMISIJAS PAZIŅOJUMS EIROPAS PARLAMENTAM UN PADOMEI par Kopienas rīcības plānu dzīvnieku aizsardzībai un labturībai 2006. – 2010. gadā {SEC(2006) 65} KOMISIJAS PAZIŅOJUMS EIROPAS PARLAMENTAM UN PADOMEI par Kopienas rīcības plānu dzīvnieku aizsardzībai un labturībai 2006. – 2010. gadā (Dokuments attiecas uz EEZ) Ievads Iesniegtajā Kopienas rīcības plānā dzīvnieku aizsardzībai un labturībai (turpmāk tekstā „rīcības plāns dzīvnieku labturībai”) ietverta Komisijas apņemšanās skaidri un visaptveroši informēt par plānotajām dzīvnieku labturības iniciatīvām turpmākajos gados, ko tā izteikusi ES pilsoņiem, ieinteresētajām personām, Eiropas parlamentam un Padomei. Turklāt rīcības plāns atbilst principiem, kas noteikti dzīvnieku aizsardzības un labturības protokolā, kurš ar Amsterdamas līgumu pievienots EK Līgumam. Ar rīcības plānu tiks nodrošināts, ka dzīvnieku labturības iniciatīvās pienācīgi ņems vērā to transversālo raksturu, Eiropas un starptautisko mērogu un vērtības un dažādajiem Komisijas ģenerāldirektorātiem uzticēto saistīto un savstarpēji atkarīgo kompetenču klāstu. Tādējādi rīcības plāns sekmē arī labāku regulēšanu, konsolidējot juridiskos instrumentus. Atbilstīgi Eiropas Komisijas Interaktīvās politikas veidošanas principiem tika rīkota plaša sabiedriskā apspriešanās par rīcības plānu dzīvnieku labturībai. Plānam pievienots ietekmes novērtējums, un tajā paredzēts arī turpmāko likumdošanas iniciatīvu individuāls ietekmes novērtējums. Visbeidzot, Komisija ir izstrādājusi darba dokumentu, kuru izmantos atbilstīgi rīcības plānam paveiktā darba pārbaudē. Pie šā darba dokumenta izstrādāšanas ir strādājusi Koordinācijas grupa, kurā pārstāvēti vairāki ģenerāldirektorāti, kuri atbild par dzīvnieku labturību, it īpaši lauksaimniecības ģenerāldirektorāts, Kopīgais pētniecības centrs, vides, uzņēmējdarbības, zivsaimniecības, pētniecības, transporta – enerģētikas un tirdzniecības ģenerāldirektorāts. Mērķi Galvenie uzdevumi, ko Komisija vēlas īstenot ar šo rīcības plānu, ir šādi: Precīzāk definēt Kopienas politikas virzienu dzīvnieku aizsardzības un labturības jomā turpmākajiem gadiem. Turpināt augstu dzīvnieku labturības standartu sekmēšanu ES un starptautiskā līmenī. Nodrošināt esošo resursu labāku koordinēšanu un identificēt turpmākās vajadzības. Atbalstīt dzīvnieku labturības pētījumu turpmākās tendences un turpināt atbalstīt 3R principu: ( Replacement , Reduction and Refinement) aizstāšana, samazināšana un pilnveidošana, izmantojot alternatīvas pieejas izmēģinājumos ar dzīvniekiem. Nodrošināt konsekventāku un saskaņotāku dzīvnieku aizsardzības un labturības pieeju visās Komisijas politikas jomās, ņemot vērā arī tādus aspektus kā jebkuru jaunu pasākumu sociālekonomisko ietekmi. Šie uzdevumi tika noteikti, pamatojoties uz Komisijas gūto pieredzi dažādu dzīvnieku labturības iniciatīvu plānošanā, sagatavošanā un apspriešanā gan pašā Komisijā, gan ar dalībvalstīm, dažādām ES iestādēm un ieinteresētajām personām un starptautiskajām organizācijām, kas piedalās šādās apspriedēs un kuru skaits nepārtraukti aug. Lai sasniegtu šos mērķus un nodrošinātu strukturētāku pieeju dažādajās iesaistītajās nozarēs, tika noteiktas piecas galvenās darbības jomas . Tās nevar uzskatīt par atsevišķām darbībām; paredzētās darbības ir nepārprotami savstarpēji saistītas un tās jāīsteno saskaņotā un vienotā veidā. Laika posms no 2006. gada līdz 2010. gadam tiek uzskatīts par piemērotu ierosināto darbība uzlabošanai, regulāri uzraugot un izvērtējot to progresu, kā arī plānojot programmas pēc 2010. gada, kad tiks pabeigts šis pirmais Kopienas rīcības plāns. Ja aizsardzības pasākumi radīs papildu izmaksas attiecīgajiem tirgus dalībniekiem, šīs iespējamās izmaksas tiks rūpīgi izskatītas atbilstīgi šādu darbību ietekmes novērtējumam, jo īpaši ņemot vērā mērķus, kas noteikti atjaunotajā Lisabonas izaugsmes un nodarbinātības stratēģijā. DARBīBAS JOMAS Ir noteiktas šādas piecas galvenās darbības jomas: 1. Uzlabot dzīvnieku aizsardzības un labturības esošos minimālos standartus atbilstīgi jauniem zinātnes pierādījumiem un sociālekonomiskajam novērtējumam, kā arī iespējams izstrādāt īpašus minimālos standartus attiecībā uz sugām vai jautājumiem, kas pašreiz nav iekļauti ES tiesību aktos. Īpaša prioritāte būs ES noteikumu izstrādei, lai nodrošinātu to efektīvu ieviešanu un ņemtu vērā starptautisko tirdzniecību reglamentējošos noteikumus. 2. Piešķirt augstu prioritāti uz politiku vērstas dzīvnieku aizsardzības un labturības pētniecības un 3R principa piemērošanas veicināšanai: atbilstīgi EK Līguma protokolā noteiktajām saistībām pilnībā ņemt vērā dzīvnieku labturību šīs politikas formulēšanā un īstenošanā, vienlaicīgi uzlabojot dzīvnieku izmēģinājumu alternatīvo pieeju attīstību, apstiprināšanu, ieviešanu un uzraudzīšanu. 3. Ieviest standartizētus dzīvnieku labturības rādītājus: klasificēt izmantoto labturības standartu hierarhiju (no minimālajiem līdz augstākajiem standartiem), lai veicinātu uzlabotu audzēšanas un lopkopības metožu attīstību saskaņā ar dzīvnieku labturības standartiem un atvieglotu to pielietošanu ES un starptautiskā mērogā. Pamatojoties uz iepriekš minēto, sistemātiski tiks pētītas iespējas izveidot visai ES kopīgu marķējuma sistēmu. 4. Nodrošināt dzīvnieku turētāju/ apstrādātāju, kā arī visas sabiedrības lielāku iesaistīšanos un informētību par esošajiem dzīvnieku aizsardzības un labturības standartiem un pilnīgu izpratni par to lomu dzīvnieku aizsardzības un labturības veicināšanā. Piemēram, attiecībā uz lauksaimniecības dzīvniekiem, šeit varētu iekļaut darbu ar mazumtirgotājiem un ražotājiem, lai vairotu patērētāju uzticēšanos un izpratni par patreizējām lauksaimniecības metodēm un tādējādi palīdzētu patērētājiem pieņemt informētākus lēmumus iepērkoties, kā arī kopēju iniciatīvu izstrādāšanu dzīvnieku labturības jomā, lai atvieglotu informācijas apmaiņu un labākās prakses pielietošanu. 5. Turpināt atbalstīt un ierosināt turpmākās starptautiskās iniciatīvas, lai vairotu informētību un panāktu lielāku vienprātību dzīvnieku labturības jautājumā , ieskaitot jaunattīstības valstu iesaistīšanu, lai izpētītu tirdzniecības iespējas, kuru pamatā ir dzīvnieku labturībai labvēlīgas ražošanas sistēmas. Kopienai turklāt aktīvi jāidentificē pārrobežu problēmas dzīvnieku labturības jomā attiecībā uz mājdzīvniekiem vai lauksaimniecības dzīvniekiem, savvaļas dzīvniekiem, u.c., kā arī jāattīsta mehānisms šo problēmu risināšanai ātrākā, efektīvākā un saskaņotākā veidā. Šo piecu darbības jomu izstrādāšanas stratēģiskais pamats ir izklāstīts Komisijas darba dokumentā, kas ir pievienots šim paziņojumam. Turpmākie pasākumi Ir jāturpina un jāpastiprina darbs pie racionālu un saprotamu Kopienas tiesību aktu izstrādāšanas, lai tādējādi atvieglotu to saskaņotu ieviešanu. Veidojot Kopienas dzīvnieku labturības politiku, jāņem vērā labākie pieejamie zinātniskie pierādījumi, kā arī pilsoniskās sabiedrības vajadzības, sociālekonomiskās sekas un attiecības ar starptautiskajiem tirdzniecības partneriem un organizācijām. Tāpat būtu jāparedz tiesību akti par tām sugām, kuru aizsardzībai minimālie standarti pašlaik nav iekļauti Kopienas normatīvajos aktos. Tiks izskatīts arī jautājums par esošo normatīvo aktu vienkāršošanu un precizēšanu gadījumos, kad, pamatojoties uz ziņojumiem vai gūto pieredzi, atklājas vajadzība tos pārskatīt vai atjaunināt. Turklāt tiks nodrošināts, ka valstu iestādes laicīgi veiks pārbaudi par ziņotajiem trūkumiem Kopienas dzīvnieku labturības noteikumu piemērošanā. Komisija turpinās veltīt uzmanību šiem jautājumiem, un tāpat jāparedz Komisijas atbalsts dalībvalstīm, rīkojot mācību kursus dalībvalstu kompetento iestāžu personālam, kuros var piedalīties arī trešo valstu un it īpaši jaunattīstības valstu pārstāvji. Komisija sekmēs dzīvnieku labturības attīstīšanu par zinātnisku disciplīnu, finansējot pētījumus, sekmējot dialogus, utt., tādējādi veicinot labāku uzskatu un pieredzes apmaiņu. Komisija centīsies panākt, lai dzīvnieku labturības jautājumam tiktu vērsta pienācīga uzmanība tādās saistītās politikas jomās kā lauksaimniecības un izpētes politika, dzīvnieku veselība, pārtikas drošība, ķīmisko vielu izmēģinājumi/ riska novērtēšana, utt. Īpaša uzmanība tiks veltīta “3Rs Declaration” ieviešanai, kuru pieņēma 2005. gada 7. novembrī Briselē, un rīcības programmas izveidošanai ar mērķi aizstāt, samazināt un pilnveidot dzīvnieku izmantošanu un izmantot alternatīvas metodes izmēģinājumos ar dzīvniekiem. Kas attiecas uz dzīvnieku aizsardzību un labturību plašākā kontekstā, tad lielāka saskaņa starp dažādajiem kompetentajiem Komisijas ģenerāldirektorātiem atvieglotu Komisijas iekšienē notiekošās konsultācijas. Tas palīdzētu nodrošināt visaptverošu pārbaudi, lai noteiktu dzīvnieku labturību ietekmējošu politikas priekšlikumu atbilstību EK Līguma protokolam par dzīvnieku aizsardzību un labturību. Īpašas pūles tiks veltītas, lai ieviestu konkrētus izmērāmus dzīvnieku labturības rādītājus esošajos un turpmākajos Kopienas tiesību aktos, ja tas būs iespējams. Tiks sekmēti turpmākie pētījumi par šādu objektīvi izmērāmu dzīvnieku labturības rādītāju attīstīšanu un piemērošanu. Šim nolūkam būtu jāparedz juridiskais instruments, lai apstiprinātu ražošanas sistēmas, kuras pielieto augstākus labturības standartus nekā tiesību aktos paredzētie minimālie standarti, vienmēr ņemot vērā PTO starptautiskās tirdzniecības noteikumus. Tiks izveidota īpaša tirgdarbības un informācijas sistēma, lai ES mērogā veicinātu šādu augstāku labturības standartu pielietošanu ES un visā pasaulē un atvieglotu ES patērētājiem to identificēšanu. Izveidojot Eiropas Centru jeb Dzīvnieku aizsardzības un labturības laboratoriju, varētu vienkāršot šo standartu pārvaldīšanu, uzlabošanu un izplatīšanu, kā arī attiecīgo sociālekonomisko pētījumu un ietekmes novērtējuma sagatavošanu. Būs jāattīsta un jāanalizē uzlabotas tirgdarbības, marķēšanas un komunikāciju stratēģijas, lai sekmētu, ka patērētāji iepērkoties pieņem informētākus lēmumus. Tiks apsvērta ideja izveidot īpašu Informācijas platformu dzīvnieku labturībai, lai sekmētu dialogu un ekspertu zināšanu apmaiņu par šo jautājumu starp ieinteresētajām personām – patērētājiem, ražotājiem, mazumtirgotājiem, nozares pārstāvjiem, u.c. Tiks attīstīta Eiropas stratēģija, lai sekmētu informācijas izplatīšanu par dzīvnieku labturību Eiropā un ārvalstīs, lai izskaidrotu pilsoņiem dažādo dzīvnieku audzēšanas sistēmu atšķirības, kā arī ar augstākiem dzīvnieku labturības standartiem saistītās izmaksas un ieguvumus. Šajā stratēģijā tiks iekļauta arī analīze par iespējamo ietekmi uz tirdzniecību (pozitīvu vai negatīvu) jaunattīstības valstīs, kas plāno veikt eksportu uz ES. Tiks izstrādāti īpaši instrumenti, lai labāk informētu patērētājus un visu sabiedrību par modernām dzīvnieku audzēšanas tehnikām un apsvērumiem saistībā ar dzīvnieku labturību. Tiks turpinātas konsultācijas ar ieinteresētajām personām, kā arī sabiedrības aptaujas tīmeklī, lai jau pašā politisko lēmumu pieņemšanas sākumā uzzinātu sabiedrības uzskatus. Šie dzīvnieku labturības pasākumi tiks iekļauti arī citos komunikāciju veidos, kurus Kopiena jau attīstījusi lauksaimniecības pārtikas nozarē. Starptautiskajā arēnā Kopiena pilnībā atbalstīs un koordinēs starptautisko organizāciju, piemēram, OIE (Pasaules dzīvnieku veselības organizācijas) un Eiropas Padomes, rīkotos dzīvnieku labturības pasākumus. Turklāt Kopiena PTO mērogā uzstās, lai apspriedēs par lauksaimniecības produktu tirdzniecību dzīvnieku labturība netiek uzskatīta par komerciāla rakstura jautājumu, un strādās kopā ar starptautiskiem tirdzniecības partneriem, kuri ir izstrādājuši dzīvnieku labturības politiku, lai veidotu kopēju izpratni par savstarpēji atzītu dzīvnieku labturības standartu ieviešanu, tostarp arī konkrētu EK daudzpusējo un divpusējo līgumu kontekstā. Tiks paredzētas īpašas iniciatīvas, lai sekmētu dzīvnieku labturības atzīšanu kā tirdzniecības iespēju ar jaunattīstības valstīm. budžeta apsvērumi Rīcības plāna sagatavošana pati par sevi neietekmē Kopienas budžetu. Katras atsevišķās darbības iespējamā ietekme uz budžetu tiks ņemta vērā ietekmes novērtējumā, kas attiecīgos gadījumos jāsagatavo par katru atbilstošo darbību saskaņā ar veterināro un fitosanitāro pasākumu izdevumu sistēmu laika posmam no 2007. līdz 2013. gadam plānotās darbības dzīvnieku aizsardzības un labturības jomā [1] Konkrētas darbības | Paredzētais laika posms | Iesniegt ziņojumu Padomei un Eiropas parlamentam par to, kā tiek ieviesta Direktīva 98/58/EK par lauksaimniecībā izmantojamo dzīvnieku aizsardzību | 2006* | Sagatavot priekšlikumu par Lēmuma 2000/50/EK par lauku saimniecību pārbaudi grozīšanu | 2006* | Veicināt Eiropas partnerību starp Komisiju un nozari, lai sekmētu alternatīvu pieeju ieviešanu izmēģinājumos ar dzīvniekiem | 2006* | Iesniegt Padomei un Eiropas Parlamentam ziņojumu par dējējvistu audzēšanas dažādajām sistēmām | 2006* | Veikt informatīvu aptauju par patērētāju attieksmi pret lauksaimniecības un citu dzīvnieku aizsardzību un labturību | 2006* | Priekšlikums ņemt vērā sabiedrības bažas par kaķu un suņu vilnas un no tās iegūto produktu tirdzniecību | 2006* | Kopā ar Austrijas Padomes prezidentūru noorganizēt Eiropas konferenci par dzīvnieku labturību | 2006* | Labāk izmantot esošo konsultāciju struktūru (GIR[2]), lai noteiktu prioritāti attiecīgajiem pētījumiem dzīvnieku labturības jomā | Sākot ar 2006. gadu* | Iesniegt ziņojumu Padomei un Eiropas Parlamentam par alternatīvu metožu attīstību, apstiprināšanu un tiesisku atzīšanu attiecībā uz dzīvnieku izmēģinājumiem kosmētikas jomā. | 2006* | Pamatot un sekmēt Eiropas Komisijas ieguldījumu PTO jautājumos par dzīvnieku labturību, lauksaimniecības produktu tirdzniecību un lauksaimniecības produktu obligāto marķējumu | 2006* | Izskatīt nepieciešamību turpināt citu lauksaimniecības dzīvnieku sugu, piemēram, tītaru vai piena govju, labturības saskaņošanu, pamatojoties uz pieejamām zinātniskām konsultācijām un starptautiski atzītām vadlīnijām (piemēram, Eiropas padomes ieteikumiem) | 2006 | Sagatavot Eiropas Centra/ laboratorijas izveidošanu dzīvnieku aizsardzībai un labturībai un alternatīvu izmēģinājuma metožu apstiprināšanai | 2006 | Plānot iespējamu Dzīvnieku aizsardzības un labturības informācijas platformas izveidošanu | 2006 | Saskaņot Kopienas nostāju par izmitināšanas un aprūpes vadlīnijām atbilstīgi Eiropas Padomes konvencijai ELS 123 (par to mugurkaulnieku aizsardzību, kurus izmanto izmēģinājumu un citiem zinātniskiem mērķiem) un par Komisijas priekšlikumu pārskatīt Direktīvu 86/609 par to dzīvnieku aizsardzību, kurus izmanto izmēģinājumos un citiem zinātniskiem mērķiem | 2006/2007* | Sagatavot priekšlikumu, lai pārskatītu Kopienas tiesību aktus par dzīvnieku aizsardzību to kaušanas vai nonāvēšanas laikā, tostarp slimības kontroles nolūkos | 2007* | Sagatavot Komisijas priekšlikumu par satelīta navigāciju sistēmu izmantošanu transporta līdzekļos, lai aizsargātu dzīvniekus to pārvadāšanas laikā (tajā skaitā Komisijas Kopīgā pētniecības centra tehniskais atbalsts) un reālā laika uzraudzības sistēmas izveidošanu, lai uzraudzītu dzīvnieku labturību to pārvadāšanas laikā | 2007* | Izveidot īpašu komunikācijas stratēģiju dzīvnieku aizsardzībai un labturībai kopā ar citiem komunikāciju veidiem, kurus Kopiena jau attīstījusi lauksaimniecības pārtikas nozarē, tostarp tiešsaites apmācību instrumentus labākai sabiedrības, it īpaši bērnu, informēšanai par dzīvnieku aizsardzības un labturības jautājumiem | 2007* | Izveidot īpašus komunikācijas instrumentus sadarbībai ar starptautiskajiem tirdzniecības partneriem, lai sekmētu labāku izpratni par savstarpēji atzītu dzīvnieku labturības standartu ieviešanu | 2007 | Organizēt mācību kursus dalībvalstu kompetento iestāžu darbiniekiem, kuri ir atbildīgi par dzīvnieku labturības noteikumu ieviešanu. Jāiesaista dalībnieki no trešajām valstīm, jo īpaši jaunattīstības valstīm. Īpaša uzmanība, piemēram, jāvērš uz kandidātvalstu dalībniekiem | 2007* | Iesniegt Padomei un Eiropas Parlamentam ziņojumu par lauksaimniecībā izmantojamo teļu aizsardzību | 2008* | Iesniegt Padomei un Eiropas Parlamentam ziņojumu par iespēju ieviest obligātās marķēšanas prasības attiecībās uz vistas gaļu un gaļas produktiem atbilstīgi dzīvnieku labturības standartiem | 2008* | Iesniegt Padomei un Eiropas Parlamentam ziņojumu par lauksaimniecībā izmantojamo cūku aizsardzību | 2009* | Noteikt humānas slazdošanas standartus, lai ieviestu tos ES līdz 2014. gadam | 2009* | Iesniegt ziņojumu Padomei un Eiropas Parlamentam par ģenētisko parametru ietekmi uz vaislas vistām un broileriem | 2010* | Izveidot datubāzi, lai apkopotu un uzglabātu informāciju par Kopienas dzīvnieku labturības tiesību aktiem un izplatītu šādu informāciju kompetentajām iestādēm, ražotājiem un patērētājiem | 2010* | Ziņot Padomei un Parlamentam par turpmāku izmērāmu rādītāju pielietošanu Kopienas dzīvnieku labturības tiesību aktos (pamatojoties uz 2009. gada Labturības kvalitātes pētījumu projekta rezultātiem) | 2010 | Izstrādāt juridiskos instrumentus, lai apstiprinātu lopkopības sistēmas, kas izmanto augstākus labturības standartus nekā tie, kas paredzēti attiecīgajos tiesību aktos | 2010 | Iespējams izveidot Eiropas kvalitātes standartus produktiem ar augstas dzīvnieku labturības ražošanas sistēmas izcelsmi un īpašu tehnisko un finanšu sistēmu izveidošana, lai Eiropas mērogā veicinātu augstāku labturības standartu piemērošanu gan attiecībā uz to tehnisko attīstību, gan uz to laišanu tirgū Eiropā un ārvalstīs | 2010 | [1] * norāda darbības, kas jau tiek īstenotas, ir paziņotas vai īpaši paredzētas Kopienas tiesību aktos. [2] Groupe Interservice de Recherche.